Zagreb, 27. rujna 2019.g.

**Z A P I S N I K**

sa **64. sjednice** Povjerenstva za odlučivanje o sukobu interesa održane dana 27. rujna 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 63. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Članica Povjerenstva Tončica Božić predlaže da se dnevni red dopuni s toč. 16. Davanje mišljenja u predmetu **M-129/19 dužnosnik Stjepan Čuraj, zastupnik u Hrvatskom saboru**. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-234/19, dužnosnik MILIJAN BRKIĆ, potpredsjednik Hrvatskoga sabora,** iznosi predmet i navodi da je u srpnju u medijima objavljen članak o Milijanu Brkiću u svezi skupocjenih satova koje nosi, a koji nisu prijavljeni u izvješću o imovinskom stanju. U postupku je izvršena redovita provjera izvješća o imovinskom stanju dužnosnika te je utvrđeno da satovi nisu navedeni u imovinskoj kartici. Dužnosniku je dostavljen zaključak na koji se dužnosnik očitovao. Očitovanje dužnosnika čita se u cijelosti. Dužnosnik navodi da u svom vlasništvu nema niti jedan sat koji je vrijednosti veće od 30.000 kn te da su satovi koje nosi bratovi s kojim zajedno živi. Izjava brata dužnosnika priložena je uz očitovanje dužnosnika.

Izvjestiteljica predlaže da se donese odluka o nepokretanju postupka jer iz prikupljenih podataka i izjave dužnosnika nije utvrđen nesklad.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **P-293/18, dužnosnik MILAN BANDIĆ, gradonačelnik Grada Zagreba** iznosi predmet i navodi da je protiv dužnosnika podnesena prijava u kojoj se u bitnom navodi da je Večernji list objavio nagradu igru u kojoj je dodjeljivao stan Zagrebačke stanogradnje koja je navodno povezana sa Zagrebačkim holdingom koji je u vlasništvu grada te se iznosi sumnja da je dužnosnik Milan Bandić snagom svoga utjecaja djelovao da navedeno trgovačko društvo sudjeluje u nagradnoj igri kako bi na taj način omogućio sebi osobno i svojim suradnicima bolje medijsko praćenje, što je suprotno člancima 2. i 5. ZSSI-a. Podnositelj navodi da je dužnosniku u interesu utjecati na medijsko praćenje pravosudnih postupaka koji se protiv njega vode pred Županijskim sudom u Zagrebu, gdje je u tijeku 10-ak kaznenih postupaka protiv njega i njemu bliskih suradnika iz upravnih tijela Grada Zagreba i podružnica trgovačkog društva Zagrebački holding d.o.o.

Na upit Povjerenstva Zagrebačka stanogradnja se očitovala da je stan prodala Večernjem listu te da ni na koji način nije bila sponzor nagradne igre. Izvjestitelj navodi da na temelju pribavljenih podataka proizlazi da se ne radi o nikakvom sponzorstvu već poslovnom odnosu prodaje nekretnine.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-359/18, dužnosnica MARTINA DALIĆ, potpredsjednica Vlade Republike Hrvatske i ministrica gospodarstva, poduzetništva i obrta do 14. svibnja 2018.g.,** iznosi predmet i navodi da da je protiv dužnosnice podnesena prijava da je održala prezentaciju knjige 6 mjeseci nakon prestanka mandata te se postavlja pitanje prezentacije i tiskanja knjige. U drugoj prijavi se ukazuje da je Hanza media platila tiskanje knjige. U postupku su prikupljeni relevantni podaci. Izvjestiteljica navodi da odredbe o zabrani primanja dara ne obvezuju dužnosnicu nakon prestanka aktivnog mandata.

Izvjestiteljica predlaže da se donese odluka o nepokretanju postupka.

Otvara se rasprava.

Utvrđuje se da je raspravljanje o 3. točci dnevnog reda dovršeno.

Predsjednica Povjerenstva određuje pauzu od 10 min. radi glasovanja u prve tri točke dnevnog reda.

Sjednica se prekida u 10.20 sati.

Sjednica se nastavlja u 10.30 sati.

**Prelazi se na raspravljanje o 4. točci dnevnog reda.**

**Utvrđuje se da je sjednici pristupila dužnosnica Rina Marušić.**

Član Povjerenstva Davorin Ivanjek kao izvjestitelj u predmetu **P-313/18, dužnosnica RINA MARUŠIĆ, zamjenica gradonačelnika Grada Omiša**  iznosi predmet i navodi da je protiv dužnosnice pokrenut postupak zbog moguće povrede čl. 14 ZSSI-a. Dužnosnica se na odluku očitovala. Očitovanje dužnosnice čita se u cijelosti. Uz očitovanje je dostavljen ugovor o koncesiji, rješenje ministarstva zdravstva, mišljenje Hrvatske komore medicinskih biokemičara gdje se ukazuje da se ne mogu prenositi upravljačka prava na treću osobu i očitovanje Ministarstva zdravstva da se radi o koncesiji koja je osobna i neprenosiva na drugi subjekt te očitovanje županije. Od Grada Omiša zatraženo je je li bilo poslovnih odnosa na što je Grad Omiš odgovorio da poslovnih odnosa nije bilo.

Otvara se rasprava.

Predsjednica Povjerenstva daje riječ dužnosnici koja tom prilikom navodi da ostaje kod očitovanja, međutim, navodi da joj nije jasno na koji način može razriješiti navedenu situaciju jer nema klasični obrt te ističe da ona nije u mogućnosti sama razriješiti situaciju bez da joj za isto dozvolu ne da liječnička komora.

Izvjestitelj predlaže da se donese odluka kojom se utvrđuje da je dužnosnica povrijedila odredbu čl. 14. ZSSI-a te da joj se za isto izreke sankcija u iznosu 2000 kn plativa u 4 obroka i uputa da se navedena situacija razriješi.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

**Utvrđuje se da je dužnosnik Mladen Kešer osobno pristupio sjednici Povjerenstva.**

Član Povjerenstva Davorin Ivanjek kao izvjestitelj u predmetu **P-92/18, dužnosnik MLADEN KEŠER, općinski načelnik Općine Kalnik** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 7. stavka 1. podstavka c) ZSSI-a i članka 17. stavka 1. ZSSI-a, koja proizlazi iz sklapanja ugovora u ime Općine, kao dužnika i to Ugovora o ustupanju potraživanja s obrtom Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja, u kojem dužnosnik ima više od 0,5% udjela u vlasništvu, te zbog moguće povrede članka 7. stavka 1. podstavka ZSSI-a, koja proizlazi iz donošenja diskrecijskih zaključaka kojima je odobravao sredstva Općine Kalnik udruzi Nogometni klub Kalnik Udruzi vinogradara i vinara Sv. Martin Kalnik kao i zbog moguće povrede članka 5. stavka 1. ZSSI-a, koja proizlazi iz donošenja Odluke o dodjeli sredstava udruzi Nogometni klub Kalnik, Udruzi vinogradara i vinara Sv. Martin Kalnik i udruzi Kulturno umjetničko društvo „Kalnik“.

Otvara se rasprava.

Predsjednica Povjerenstva daje riječ dužnosniku koji tom prilikom navodi da je dopis Povjerenstva od 9. srpnja 2019.g. upućen Općini Kalnik te da nije smatrao potrebnim dodatno se očitovati na odluku o pokretanju, jer je pribavljena sva relevantna dokumentaciju. Navodi da je 6. veljače 2019.g. zatražio očitovanje od Povjerenstva vezano za preispitivanje odgovornosti dužnosnika u kontekstu kršenja ZSSI-a i da nikada nije primio odgovor. U odnosu na točku II. izreke odluke o pokretanju, dužnosnik navodi da je prenio upravljačka prava povodom udjela u vlasništvu u svim trgovačkim društvima sukladno članku 16. ZSSI-a te da je izvršio prijenosa vlasništva nad poslovnim udjelom u trgovačkom društvu Zvonko grad d.o.o., koje je promijenilo tvrtku u Consulting project plus d.o.o. temeljem rješenja nadležnog Trgovačkog suda u Varaždinu, a iz kojeg je razvidno da dužnosnik ne obavlja bilo koju funkciju u tom trgovačkom društvu. Iznosi da je o tome pravodobno obavijestio Povjerenstvo. Nadalje dužnosnik citira odredbe ugovora o prijenosu upravljačkih prava kojeg je sklopio s odvjetničkim uredom iz kojih proizlazi da je prenio na povjerenika pravo upravljanja temeljem vlasništva nad poslovnim udjelom te iznosi kako nije znao da nije prenio vlasništvo temeljem tog ugovora. Dužnosnik predlaže da se pribave od nadležnog matičnog ureda dokumenti (izvadak iz matice rođenih, vjenčani list) uvidom u koji se može utvrditi da Danijela Modrić, koja obavlja funkciju direktorice trgovačkog društva Consulting project plus d.o.o., nije član obitelji dužnosnika. Također iznosi da je dana 2. srpnja 2018.g. potpisao izjavu o nepostojanju sukoba interesa u smislu članka 74. Zakona o javnoj nabavi, u kojoj je naveo s kojim je poslovnim subjektima u sukobu interesa. Nadalje navodi da je Općina Kalnik provela postupak javne nabave za uređenje župnog dvora u Općini Kalnik te da je povjerenstvo za provedbu postupka javne nabave, čiji član nije bio dužnosnik, donijelo odluku kojim se prihvaća ponuda Građevinsko poljoprivrednog obrta Cerovečki nakon čega je dužnosnik s tim obrtom u svojstvu općinskog načelnika Općine Kalnik potpisao ugovor. Navedeni obrt ispunio je u roku preuzete ugovorne obveze te je potom Općina Kalnik zaprimila obavijest o sklapanju ugovora o prijenosu prava potraživanja u smislu odredbi Zakona o obveznim odnosima, a za što nije trebalo pribaviti pristanak Općine Kalnik, već je Općina Kalnik kao dužnik samo obaviještena o sklopljenom ugovoru i nije stranka u istom. Dužnosnik predlaže da se pribave od nadležnog obrtnog registra i matičnog ureda dokumenti (izvadak iz matice rođenih, vjenčani list) uvidom u koji se može utvrditi da vlasnik tog obrta, Danko Cerovečki nije član obitelji dužnosnika, a kako bi se otklonila sumnja na nastalu povredu odredbi ZSSI-a. Dužnosnik ističe kako nije razvidno iz čega proizlazi da bi se nalazio u sukobu interesa te da nije na bilo koji način povrijedio odredbe ZSSI-a.

U odnosu na točku III. izreke dužnosnik navodi da je stupanjem na snagu Zakona o sportu u 2015.g. prestao obavljati funkciju predsjednika Nadzornog odbora udruge Nogometni klub Kalnik.

Dužnosnik napominje da do 2015.g. nije bio propisan postupak dodjele sredstava udrugama o čemu je dužnosnik odlučivao diskrecijski, sukladno tada važećim propisima, kao i da su njegovi prethodnici na dužnosti općinskog načelnika Općine Kalnik, na jednak način odobravali sredstva Općine Kalnik udrugama te ističe da je odobravao manje iznose od svojih prethodnika. Navodi da je udruzi Nogometni klub Kalnik te Udruzi vinogradara i vinara Sv. Martin Kalnik odobravao sredstva na taj način bez provedbe postupka. Dužnosnik navodi da bi trebalo preispitati nalaze li se onda i općinski načelnici Općine Kalnik u ranijim mandatima u sukobu interesa ili povredi ZSSI-a, primjerice dužnosnik Božidar Kovačić. Dužnosnik nadalje navodi da je 2015.g. donesen Pravilnik kojim se uređuje financiranje udruga te da od 2016.g. pa nadalje posebno povjerenstvo provodi postupak dodjele sredstava udrugama, sukladno izmijenjenom pravnom okviru, te da je dužnosnik prihvaćao prijedloge istog povjerenstva i nije samostalno odlučivao o dodjeli sredstava. Navodi da je postao član udruge Kulturno-umjetničko društvo Kalnik u prosincu 2013.g. nakon izvršene uplate Općine Kalnik toj udruzi te da ranije nije u istoj udruzi obavljao bilo kakvu funkciju kao i da će o tome podnijeti dokumentaciju. Također iznosi da je Povjerenstvo dalo povodom njegovog zahtjeva mišljenje da može obavljati funkciju predsjednika udruge te i da nakon stupanja na istu funkciju Općina Kalnik više nije isplaćivala sredstva udruzi Kulturno-umjetničko društvo Kalnik. Dužnosnik navodi da je Općina Kalnik jedinica lokalne samouprave sa malo stanovnika te se građani međusobno poznaju, slijedom čega nije jednostavno donositi odluke bez mogućih konotacija koje bi upućivale na sukob interesa.

Dužnosnik je u spis predmeta priložio :

* Odluku o načinu raspodjele raspoloživih sredstava iz Proračuna Općine Kalnik za 2016. godinu namijenjenih financiranju programa i projekata udruga koje su od interesa za Općinu Kalnik u 2016.g., objavljeni Javni poziv, Odluku o imenovanju povjerenstva za otvaranje ponuda, Obrasce pojedinih programa i projekata, odluke povjerenstva o prijavama, zapisnik sa sjednice povjerenstva, prijedlog za odobravanje programa udrugama, odluku o dodjeli sredstava,
* Odluku o načinu raspodjele raspoloživih sredstava iz Proračuna Općine Kalnik za 2017. godinu namijenjenih financiranju programa i projekata udruga koje su od interesa za Općinu Kalnik u 2017.g., objavljeni Javni poziv, Odluku o imenovanju povjerenstva za otvaranje ponuda, Obrasce pojedinih programa i projekata, odluke povjerenstva o prijavama, zapisnik sa sjednice povjerenstva, prijedlog za odobravanje programa udrugama, odluku o dodjeli sredstava,
* Odluku o odluku o dodjeli sredstava u 2018.g.
* odluku Povjerenstva Broj: 711-I-1407-P-281/16-04-18 od 7. listopada 2016.g. kojom se utvrđuje povreda dužnosnika Josipa Bilavera,
* Pravilnik o financiranju programa i projekata udruga koje su od interesa za Općinu Kalnik,
* Zaključke u razdoblju od 2013.g. – 2015.g. kojima je odobravao iznose udrugama,
* Zapisnik sa Izvanredne skupštine Nogometnog kluba Kalnik od 1. kolovoza 2015.g., na kojoj je izabran novi predsjednik udruge, a na kojoj sjednici je nazočio dužnosnik, s time da je sjednica održana po pozivu predsjednika Skupštine Mladena Kešera,
* Zapisnik sa Izborne skupštine Nogometnog kluba Kalnik od 24. kolovoza 2019.g., kojom je izabran novi Nadzorni odbor udruge, a na sjednici je nazočio dužnosnik, kao član Skupštine,
* Konto kartice proračuna Općine Kalnik od 2007.g. do 2014.g. koje sadrže podatke o isplatama sredstava udrugama,
* Odluka javnog bilježnika od 24. rujna 2014.g. o promjeni tvrtke iz Zvonko-Grad d.o.o. u Consulting projekt plus d.o.o., izjava iz 2008.g.,
* Odluka o opozivu i imenovanju uprave od 1. rujna 2014.g. kojom se Danijela Modrić imenuje direktoricom tog trgovačkog društva po opozivu Mladena Kešera, člana Uprave,
* Rješenje Trgovačkog suda u Varaždinu o promjeni tvrtke od 10. listopada 2014.g.
* Ugovor o ustupanju potraživanja (ugovor o cesiji) sklopljen 31. svibnja 2017.g. između Općine Kalnik, kao dužnikom, Građevinsko poljoprivrednog obrta Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja, s financijskom dokumentacijom navedenog obrta,
* Ugovor o ustupanju potraživanja (ugovor o cesiji) sklopljen 1. lipnja 2017.g. između Općine Kalnik, kao dužnikom, Građevinsko poljoprivrednog obrta Cerovečki, kao ustupiteljem potraživanja i trgovačkim društvom Consulting Project Plus d.o.o., kao preuzimateljem potraživanja,
* Ugovor o javnoj nabavi bagatelne vrijednosti sklopljen 27. travnja 2016.g. između Općine Kalnik, kao naručiteljem, i Građevinsko poljoprivrednog obrta Cerovečki, kao izvoditeljem, nakon odluke o odabiru ponude od 25. travnja 2016.g.,
* Izjava o postojanju/nepostojanju sukoba interesa u smislu članka 76. Zakona o javnoj nabavi

Izvjestitelj navodi da je dužnosnik i dalje vlasnik što proizlazi iz registra trgovačkog suda iz 2019.g. i izvješća o imovinskom stanju iz 2017.g. prema podacima koje je dužnosnik sam naveo. U trenutku sklapanja tripartitnih ugovora dužnosnik je bio vlasnik.

Izvjestitelj predlaže da se donese odluka kojom se utvrđuje da je dužnosnik povrijedio odredbe čl. 7., čl. 17. i čl. 5. ZSSI-a te za utvrđene povrede predlaže sankciju u iznosu 8000 kn plativu u 8 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Utvrđuje se da je dužnosnik Mladen Kešer napustio sjednicu.**

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-318/18, dužnosnik PERICA BOSANČIĆ, općinski načelnik Općine Dugopolje** iznosi predmet i navodi da je protiv dužnosnika pokrenut postupak zbog moguće povrede čl. 16. st. 1., koja proizlazi iz propusta prijenosa upravljačkih prava na temelju udjela u vlasništvu trgovačkog društva Elux-sustavi d.o.o. Dužnosnik se na odluku očitovao. Očitovanje dužnosnika čita se u cijelosti

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestitelj predlaže da se donese odluka kojom se utvrđuje da je dužnosnik povrijedio čl. 16. st. 1. ZSSI-a te da mu se za utvrđenu povredu izrekne sankcija u iznosu od 2000 kn plativa u 4 obroka.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-217/19, dužnosnica STELLA ARNERI, pomoćnica ministra regionalnog razvoja i fondova Europske unije,** iznosi predmet i navodi da je dužnosnici upućen zaključak da opravda nesklad između podataka navedenih u izvješću o imovinskom stanju i podataka prikupljenih od drugih tijela jer u izvješću nije navela iznos o drugim podacima bračnog druga , motocikl i kvadraturu kuće s okućnicom. Dužnosnica se na zaključak očitovala. Očitovanje dužnosnice čita se u cijelosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka o pokretanju postupka zbog kršenja čl. 8. i 9. ZSSI-akoja proizlaze iz nesklada, odnosno nerazmjera između prijavljene imovine iz izvješća o imovinskom stanju i stanja imovine kako proizlazi iz podataka pribavljenih od nadležnih tijela, u odnosu na naknada sa zavoda za zapošljavanje, motocikl Piaggio ZIP 50 2T CH i nekretnine prijavljene u vlasništvu dužnosnice.

Utvrđuje se da je raspravljanje o 7. točci dnevnog reda dovršeno

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-126/19, dužnosnik DAMIR ŠANTEK, glavni ravnatelj Državne geodetske uprave** iznosi predmet i navodi da je protiv dužnosnika podnesena prijava zbog sklapanja posla bez postupka javne nabave. Ugovor sklopljen s poduzećem koje je odmah ugašeno, a vlasnica je dugogodišnja poznanica, zaposlena u DGU.

Izvjestiteljica predlaže da se donese odluka o nepokretanju postupka s obzirom da u postupku nije utvrđeno da bi dužnosnik svojim postupanjem povrijedio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-192/18, dužnosnica KRISTINA IKIĆ BANIČEK, gradonačelnica Grada Siska** iznosi predmet i navodi da je protiv dužnosnice podnesena prijava u kojoj se navodi da je dužnosnica u ime Grada Siska potpisala sporazum sa sindikalnim povjerenicima i predstavnicima radničkih vijeća ustanova i trgovačkih društava u vlasništvu Grada Siska, a kojim se uređuju materijalna prava radnika, iako nije imala suglasnost stranaka kolektivnog ugovora, a što je propisano Zakonom o radu.

S obzirom da u konkretnom slučaju nije utvrđeno postojanje privatnog interesa dužnosnice, a Povjerenstvo nije tijelo nadležno za nadzor nad primjenom Zakona o radu izvjestiteljica predlaže da se donese odluka o nepokretanju postupka jer iz navoda prijava i prikupljenih podataka ne proizlazi da je došlo do povrede ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-23/19, dužnosnik MARKO JELIĆ, gradonačelnik Grada Knina,** iznosi predmet i navodi da je protiv dužnosnika podnesena prijava da je Grad Knin partner udruzi kojoj je njegova supruga predsjednica. U postupku su zatraženi podaci Grada Knina, Udruge za obrazovanja i znanost „Scientia Populo“, Ministarstva za demografiju, obitelj, mlade i socijalnu politiku.

Izvjestiteljica predlaže da se donese odluka o pokretanju postupka zbog moguće povrede čl. 7. toč. c. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **P-358/18, dužnosnik GABRIJEL ŠOKIČIĆ, zamjenik gradonačelnika Grada Vinkovaca** iznosi predmet i navodi da je predmet otvoren po službenoj dužnosti zbog moguće povrede čl. 14. ZSSI-a. U postupku su od Opće županijske bolnice Vinkovci i Zavoda za javno zdravstvo Vukovarsko-srijemske županije zatraženi podaci.

Izvjestitelj predlaže da se donese odluka o nepokretanju postupka s obzirom da je dužnosnik istodobno s obnašanjem navedene dužnosti obavljao funkciju u upravnim vijećima ustanova Opća županijska bolnica Vinkovci i Zavoda za javno zdravstvo Vukovarsko-srijemske koje su proglašene od posebnog interes za Vukovarsko-srijemsku županiju, a nije primao naknadu za rad u upravnim vijećima navedenih ustanova, slijedom čega nisu stečena vlastita saznanja koja bi upućivala na povredu članka 14. stavaka 1. i 2. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **P-101/18, dužnosnik IVO EMIĆ, općinski načelnik Općine Štefanje** iznosi predmet i navodi da je protiv dužnosnika podnijeta prijava u kojoj se navodi da je Općina Štefanje, čiji je načelnik Ivo Emić, u poslovnom odnosu s ordinacijom obiteljske
medicine svoje supruge na način da se iz općinskog proračuna za rad ordinacije izdvaja 60 tisuća kuna godišnje. U postupku je zatraženo očitovanje od Općine Štefanje iz kojeg proizlazi da je Općina stupila u poslovni odnos sa navedenom ordinacijom obiteljske medicine.

Izvjestitelj predlaže da se donese odluka o pokretanju postupka zbog moguće povrede čl. 18. ZSSI-a budući da dužnosnik nije zatražio prethodno mišljenje Povjerenstva sukladno navedenom člankom.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-194/19, dužnosnik SILVESTAR ŠTEFOVIĆ, zamjenik općinskog načelnika Općine Štefanje,** iznosi predmet i navodi da je predmet otvoren temeljem vlastitih saznanja Povjerenstva. U postupku redovite provjere izvješća o imovinsko stanju dužnosnika utvrđeno je da je dužnosnik naveo podatke o imovini koji se u usporedbi sa zemljišnoknjižnim odjelom ne podudaraju.

Izvjestiteljica predlaže da se donese odluka o pokretanju postupka zbog kršenja odredbe čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Predsjednica Povjerenstva kao izvjestiteljica u predmetu **P-208/19, dužnosnik TONI DRUŽETA, zamjenik općinskog načelnika Općine Lovran** iznosi predmet i navodi da je Povjerenstvo otvorilo predmet temeljem vlastitih saznanja u postupku redovite provjere izvješća o imovinskom stanju dužnosnika. U redovitoj provjeri utvrđen je nesklad u svezi primanja dužnosnika navedenih u izvješću o imovinskom stanju i podataka pribavljenih od drugih tijela. Dužnosniku je upućen zaključak na koji se isti očitovao, međutim, nesklad nije opravdao.

Izvjestiteljica predlaže da se donese odluka o pokretanju postupka zbog kršenja čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Predsjednica Povjerenstva kao izvjestiteljica u predmetu **M-130/19 na zahtjev dužnosnika MARIA FILIPAŠIĆA, zamjenika općinskog načelnika Općine Kalnik** iznosi predmet i navodi da je dužnosnik od Povjerenstva zatražio mišljenje smije li kao zamjenik općinskog načelnika Općine Kalink sklopiti ugovor o djelu ili neki drugi tip ugovora s trgovačkim društvom koje se bavi posredništvom i savjetovanjem u zapošljavanju, a u kojem dužnosnik nema vlasničkih udjela i koje ne posluje na području Općine Kalnik.

Izvjestiteljica predlaže da se donese mišljenje da na temelju članka 13. stavka 2. ZSSI-a dužnosnik može istovremeno uz profesionalno obnašanje dužnosti općinskog načelnika Općine Kalnik, obavljati poslove na temelju ugovora o djelu sklopljenog s trgovačkim društvom koje se bavi posredništvom i savjetovanjem u zapošljavanju, pod uvjetom da navedeni poslovi nemaju obilježje redovitog i stalnog zanimanja.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tončica Božić kao izvjestitelj u predmetu **M-129/19 dužnosnik Stjepan Čuraj, zastupnik u Hrvatskom saboru** iznosi predmet i navodi da je dužnosnik podnio zahtjev za mišljenjem u kojem postavlja upit je li dužan prijaviti imovinu obrta ili OPG-a u vlasništvu ili suvlasništvu bračnog druga ili djece. Dužnosnik ističe da se postavlja pitanje i kod suvlasništva, je li sukladno zaštiti osobnih podataka, moguće objavljivati imovinu obrta koja je u suvlasništvu s osobama koje nisu povezane u smislu matičnog zakona sa dužnosnikom koji je u obvezi prijavljivati imovinu (supružnik, djeca i sl.)..

Izvjestiteljica predlaže da se donese mišljenjeda je dužnosnik dužan u Izvješću o imovinskom stanju prijaviti podatke o imovini koja predstavlja sredstva za obavljanje djelatnosti obrta ili OPG-a u vlasništvu njegova bračnog druga ili maloljetnog djeteta, pa tako i vozila i druge strojeve koji se upisuju u javne registre, neovisno o vrijednosti, te druge pokretnine veće vrijednosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**